Sciant omnes futuri et presentes, quod ego Hugo Burdinus, quia filios carnales qui mihi succedant in hereditate non habeo, filios spiritales mihi eligo, Deumque et beatos apostolos Petrum et Paulum monachosque Cluniacenses, quibus preest pariter et prodest venerabilis abbas domnus Hugo, heredes mihi instituo, pro animæ meæ et omnium parentum meorum vivorum et defunctorum remedio, ut spiritualium eorum in aliquo participes exsistamus, quibus de nostris carnalibus quantumcunque succurrimus. Dono itaque servis Dei habitatoribus prefati monasterii, in comitatu Matisconensi, in villa Lornant, clausum unum optimum et omnem hereditatem meam quacumque locorum sitam, in domibus, edificiis, curtilis, vercariis, silvis, vineis, pratis, pascuis, aquis aquarumque decursibus, terris cultis et incultis: ea convencione ut uxorem meam, Roscelinam nomine, cum defuncta fuerit, honeste suscipientes sepeliant, Ubertum quoque clericum, quem enutrivi et in filium mihi adoptavi, cum voluerit, ad monachicum habitum recipiant. S. Hugonis, qui hoc donum fecit. Sed et ego Roscelina, post mortem domini mei prefati Hugonis, cum domno Artaldo, decano de Lordono, consentiente domno Hugone abbate, placitum feci, ut hanc hereditatem mihi in vita mea dimitteret et post mortem meam omnis hereditas quoque mea, in domibus, edificiis, curtilis, vercariis, silvis, vineis, pratis, pascuis, aquis aquarumque decursibus, terris cultis et incultis, in dominatione Sancti Petri remaneret, et in vestituram singulis annis VI denarios persolverem, ea tamen ratione, ut prefatus Hubertus clericus quamdiu in seculo fuerit domum meam et vasa et cætera utensilia in beneficio de ipso decano teneat; post mortem vero ejus vel monachatum, omnia cum integritate ad Sanctum Petrum perveniant. S. Roscelinæ, uxoris ejus, quæ laudavit et auxit. S. Gunterii presbiteri. S. Huberti presbiteri. S. Huberti et Bernardi de Oblaco. S. Gisleberti, prepositi de Lordono, et aliorum.